khistorydata/jeongjo-sjw-relations huggingface dataset:
정조 7년 · 강
遞承旨沈頤之柳誼。重推吏曹參議金憙。
정조 7년 · 목
敎曰。 慈殿湯劑遂日監煎之時。都提調提調。都監進去。副提調以雜科進去。都承旨許遞。前望單子入之。又敎曰。司僕正。以 景慕宮大祝嚴思晚。使之擬入。則以他人擬入。當該銓官。爲先從重推考。此望筒勿施。捧納承旨遞差。又敎曰。榜目違格循例捧入。當該承旨遞差。
정조 7년 · 강
右議政金熤十九度呈辭。賜批安心調理。
정조 7년 · 강
以尹塾徐鼎修黃昇源爲承旨。竝前望也。
정조 7년 · 강
戶曹參議兪彥鏶。以草莾臣從縣道上疏辭職。賜批。
정조 7년 · 목
疏略曰。向伏奉聖批及別諭。又煩史官之臨宣。反紆非常之渥。而又以臣移授戶曹參議。使之俟間上來者。臣聞命震惶。益無所措。顧玆賤疾越添。轉側須人。回蘇無聖。尙何暇議於起身登途也哉。亟許鐫免焉。批以。前後勤懇之諭。不啻至再至三。虛佇之意。爾庶幾諒之。而造朝之期莫聞。引疾之章又到。自愧誠淺。無以爲喩。美疹之尙未痊可。殊用念慮。天氣政屬陽和。諸節自可勿藥。此時登途。豈或有妨於將攝乎。本職適因事會。才已許解。亦可無難安之端。爾其極回遐心。從近上來。以副予側席之思。仍命遣史官傳諭。
정조 7년 · 강
敦寧都正奇彥鼎。疏陳無敦寧乞遞。批令該曹稟處。
정조 7년 · 강
以洪文泳爲副應敎。姜★(人+寅)爲修撰。李昌漢爲副修撰。竝前望也。
정조 7년 · 강
命畿伯穀物區劃狀啓。草記稟處。
정조 7년 · 목
因京畿監司李亨逵穀物區劃狀啓。敎以。今日內草記稟處。
정조 7년 · 강
有政。吏曹參判鄭昌順。吏曹參議金憙進。
정조 7년 · 목
以洪彥喆爲司諫。鄭彥郁爲獻納。姜垣爲持平。李★(土+甲)爲知春秋。
정조 7년 · 강
禮曹。以生進放榜退行啓。
정조 7년 · 목
該曹啓言。增廣監試會試。以來月初二日退行事命下矣。生進放榜亦當退定。而令日官推擇。則同月十一日巳時爲吉云。以此日時退行。
정조 7년 · 강
命畿伯狀請澴穀劃給。今日內行會。
정조 7년 · 목
備邊司啓言。京畿監司李亨逵狀啓。有今日內草記稟處之命矣。卽見狀本。則道內還穀。將至絕巡。而關西船粟。姑無聲息。若不從他變通。則賑資雖或艱辛繼給。還穀未免中止。限三千石區劃事。今廟堂稟旨分付矣。昨年畿甸之歉。挽近所無。而目今賑政。雖幸就緖。至於還穀。排巡不足。種糧絕乏。而江都米及南漢穀劃給。自有已例。北漢與南漢。無甚異同。江都北漢餉米各一千五百石。依所請卽爲劃給。而餉還事體。與他自別。兩處穀物。待關西穀上來。準數還爲充上。延白租還。今番海西運穀後。有難如數移轉。限二千石推移劃給之意。請一體分付。允之。敎以。今日內行會。
정조 7년 · 강
命前判書徐有慶。前判尹鄭昌聖敍用。昌聖判尹仍任。
정조 7년 · 목
敎曰。不過一時飭勵。前判書徐有慶。前判尹鄭昌聖敍用。終巡發賣。聞在今日。京兆之長。難付生手。判尹仍任。
정조 7년 · 강
右議政金熤二十度呈辭。賜批安心調理。
정조 7년 · 강
有政。吏曹參議鄭昌順。兵曹判書鄭好仁進。
정조 7년 · 목
敎曰。兩司亞長及掌令在外未肅拜人。竝許遞。今日政差出。○以權以綱爲校理。權儼爲執義。李鼎揆爲司諫。李喆模爲掌令。金華鎭爲知事。
정조 7년 · 강
遞司諫李鼎揆。
정조 7년 · 목
敎曰。讀 寶執事。自多相妨。司諫李鼎揆本職許遞。仍令該曹口傳付軍職。
정조 7년 · 강
御暎花堂。行別軍職及武藝出身試射。
정조 7년 · 목
自內乘輿由蓬萊門。出翠微門御暵花堂。○敎曰。別軍職去夏等試射。今日設行。以柳葉箭三巡。小布一巡。片箭一巡定式。別藝出身。以柳葉箭一巡定式。別技軍。以騎蒭定式。皆令今日內設行。仍敎曰。太僕調馬于春塘臺前路。又敎曰。武藝出身設廳後。尙未試射。瑞葱臺設場。亦不擧行。故今番試射。予意有在。特賜官弓。應試事分付。諸將臣射畢。各賜䩨服弓矢。少頃。乘輿還內。
정조 7년 · 강
右議政金熤二十一度呈辭。賜批安心調理。
정조 7년 · 강
命諸道大小科試券修正。申明嚴飭。
정조 7년 · 목
敎曰。大小科試券謄書入啓之命。蓋出於嚴科場重事體之意。則今番大比初試諸道試券。有或來或不來。成命之下。外邑擧行。極爲駭然。當該監司及京試官。自本院本閣査出。從重推考。未到試券。使之星火修正入啓。更又遲滯。監司京試官竝下義禁府推考。以比申明嚴飭。
정조 7년 · 강
命別監毆打之漢。捉來嚴問。
정조 7년 · 목
政院啓言。卽者別監鄭錫周等來告。日前別監韓命浩。歸家之路。無端被打於無賴輩。傷處狼藉。氣息奄奄云。挔隸之初無所失。重被毆打。極爲駭然。請令攸司。査實科治。敎以。近來掖屬。十分操切之故。凡有被毆之事。竝屬勿問之科。非不知紀綱之由此壞了。不欲使掖隸。復肆少挫之氣稜也。至於今番之事。旣曰無相關之端云爾。則此而全然置之。殆近矯枉過直。且以國綱言之。掖隸之被打於無賴輩。前所未聞之事。作俑漢爲先捉來取招。嚴杖究問事分付。
정조 7년 · 강
命二十五日次對。進定於明日。
정조 7년 · 강
遞刑曹判書鄭民始。
정조 7년 · 목
敎曰。刑曹判書以都監事。自多妨務許遞。政官待明朝牌招開政。以在京無故人擇擬以入。
정조 7년 · 목
左議政洪樂性曰。戶曹兼料來移送都監事。俄者訓將與戶判相議。而事係軍料。不輕而重。故臣言于訓將。使之爛商仰奏矣。不可不指一區劃。定式施行。何以爲之乎。予曰。後日次對。陳奏可也。樂性曰。戶判方以都監事。少無暇隙。待其竣事後。論稟似好矣。予曰。雖云多事。豈無稟定之隙乎。知事具善復曰。宮墻頹圮。今已畢築。 大報壇北墻低下處。更爲高築。而三軍門將校。輪次董役何如。予曰。這裏形便。予未詳知。而虎患之比比有之。專由於此矣。漢城左尹李柱國曰。此乃北營西偏矣。樂性曰。此是宮墻。則自軍門修築。似無妨矣。善復曰。明禮門朝宗門之間。旣有隔墻。則 大報壇墻垣。乃非宮城矣。樂性曰。當初設 大報壇於北苑。則壇在苑中。苑在墻內明矣。豈可分而二之乎。予曰。禁御兩將。各陳所見可也。柱國曰。明禮門外。築墻開路。使邏卒巡行。 皇壇盡爲墻外似好矣。善復曰。自前亦有此議矣。予曰。隨毀隨補。猶以爲難。況新築乎。敬懋曰。物力浩大。自軍門實無完築之望矣。樂性曰。軍門物力不足。則自有區劃之道。豈可推諉他衙門。而初不始役乎。知事金華鎭曰。壇在北苑。不可以宮墻外視之矣。柱國曰。宮墻一千六百間。乃初定式。若以 大報壇統入。則將至二千餘間。雖以邏卒巡行言之。亦甚可悶矣。予曰。近日國體朝綱。可謂寒心。今日次對。只以築墻一事。紛然迭奏。看作大事。煩聒至此。如許筵體。前所未有。次對便是朝會。而屑越莫甚。良用慨然。入侍承旨玉堂臺諫。終不罄咳。亦可怪矣。
정조 7년 · 강
飭沁都商船濫徵之弊。
정조 7년 · 목
左議政洪樂性啓言。漁場界限。船稅濫徵等節。才已嚴飭於沁都。而今觀海伯狀本。則網船定稅。當初不過八九兩者。今爲十七兩云爾。則沁校之濫徵可知。至於商船。亦以濫徵如是。則漁商殘民。何以支保乎。從今以後。一依當初定稅收捧。商船則一切勿侵事。申飭沁都。亦自海營廉探。如有橫侵之弊。論報備局。各別重繩之意。請一體分付於海西道臣。從之。
정조 7년 · 강
命吏曹判書兪彥鎬。卽速上來。
정조 7년 · 목
左議政洪樂性啓言。銓官事。誠可悶矣。首堂久不行公。次堂屢月獨政。不但事體苟艱。亦多掣礙之端。至於日前三銓之備薦。亦出於不獲已之擧矣。吏曹判書兪彥鎬。當此國有慶禮之時。必當上來。而又是親享時進幣瓚爵官。則必須前期上來然後。俾無臨時窘急之患。請卽速上來之意申飭。從之。
정조 7년 · 강
命倭譯渡海舟楫。各別堅備。
정조 7년 · 목
左議政洪樂性啓言。倭譯渡海之行期不遠。溟渤越涉。專靠舟楫之利。今番造船。各別堅緻。柁櫓等物。亦爲新備俾。無疏虞之患事。請知委於道臣及統制使。從之。
정조 7년 · 강
還差備堂李命植等。差下句管堂上徐浩修等。
정조 7년 · 목
左議政洪樂性啓言。備堂多有未差之人。行司直李命植。知敦寧徐浩修。右參贊鄭民始。副司直鄭好仁。工曹判書李★(土+甲)。竝還差。知事金華鎭。行司直李命植。令察有司之任。知敦寧徐浩修北關句管。右參贊鄭民始湖南句管。禮曹判書鄭一祥海西句管。副司直鄭好仁京畿句管。戶曹參判趙時俊關東句管差下。請使之察任。從之。
정조 7년 · 강
命戶曹判書徐有隣。惠堂之任仍察。
정조 7년 · 목
左議政洪樂性啓言。戶判雖是例兼惠堂。而以惠堂除戶判之人仍帶惠堂。自有已例。戶曹判書徐有隣。惠堂之任請使之仍察。從之。
정조 7년 · 강
命江都仙源庫木。限五年改色。營中貸用。筵稟取用。
정조 7년 · 목
知事具善復啓言。江都所在仙源庫留庫木中。一百十三同。丙申丁酉兩年移來取用。爲虛錄。故己亥年排年還報事。親承下敎。其間次次還報者爲七十餘同。未還報者爲七十七同零。今方畢報。自此以後。限五年改色。俾無腐傷之弊。如有營中貸用之事。筵稟取用之意。請爲定式。從之。
정조 7년 · 강
命御將李柱國。訓將具善復罷職。禁將李敬懋越俸。
정조 7년 · 목
左議政洪樂性啓言。筵席事貌。至爲嚴重。宮墻修築亦係不輕。今日賓對。三將臣以北苑宮墻事。或稱物力浩大。或稱有主管衙門。奏對之際。互相煩聒跡涉推諉。語欠詳愼。揆以事體。誠極未安。訓將具善復。御將李柱國。禁將李敬懋。請幷從重推考。從之。敎曰。近日筵體。雖曰壞了無餘地。不緊說話。紛聒特甚。其中御將所奏。又極屑越。揆以國綱。不可只施問備薄警。御營大將李柱國罷職。訓鍊大將具善復。禁衛大將李敬懋。幷越俸一等。○敎曰。更思處分。終涉太寬。以崇品元戎。未諳事體。至於此甚。豈可以語序之差有緊慢。强加區別。訓鍊大將具善復一體罷職。
정조 7년 · 강
命御營都提調金尙喆。總察大將。禁將李敬懋。兼察訓將。
정조 7년 · 목
政院啓言。御將李柱國旣有罷職之命。將兵之位。不可無一刻總察之人。何以爲之乎。敎以。都提調總察。又啓言。訓將具善復旣有罷職之命。將兵之任。不可一刻無總察之人。何以爲之乎。敎以。禁將兼察。
정조 7년 · 강
右議政金熤二十二度呈辭。賜敦諭。
정조 7년 · 목
敎以。卿之尋單。今幾度矣。敦勉非不勤摯。巽讓猶復如前。果有愼節之尙有難强歟。抑或情勢之有何難安歟。情勢則毫無可引之端。愼節則可臻勿藥之喜。以卿平日體國之誠。何可徒思自便之計。不念共濟之義乎。鼎席之不備。時虞之孔艱。固已可悶。而矧今縟儀將擧。吉日在近。此時大臣之一向引入。非但予意之爲悵。想亦卿心之不安。卿若念到於此。則必不待予言之諄複。而幡然造朝矣。到今不可一味例批。更申心腹之諭。特遣近密之臣。卿其亟撤來單。卽起視事。庸副如渴之望。
정조 7년 · 강
命贈判書林德躋延諡宴需。優給未綿。
정조 7년 · 목
敎曰。贈判書林德躋延諡在近。而聞其本家貧寒。宴需無以辦備云。分付該曹。優給米綿後。敎爻使之草記。
정조 7년 · 강
以李鼎揆爲副校理。前望也。
정조 7년 · 목
以李一曾爲司諫。權坪爲掌令。鄭好仁爲刑曹判書。
정조 7년 · 강
召見上 號都監堂上于誠正閣。都提調徐命善。提調徐有隣鄭一祥李左協李★(土+甲)。
정조 7년 · 목
請對也。命善曰。俄見禮曹關文。則 景慕宮。書以追上 尊號。而竹册文。書以加上 尊號。事面差殊。不可不改之矣。予曰。封裹後改之亦難。命善曰。俄與禮官相議。則加上與追上。別無異同予曰。改書雖甚非難。而事係重大。何以則好也。仍以用之。。亦不悖於義理矣。有隣等曰。果如聖敎矣。予曰。玉册攵代撰。有云孝之至者。於予心極爲未安。雖以代撰爲說。實予自道辭。豈安於心乎。命善曰。其時戶判。往復于大臣。則大臣以爲。古亦有此例云矣。有隣曰。臣以惠廳事。有所仰達者矣。京圻春大同。待秋間停退。而或有全一道停退例。或有尤甚邑停退之規。何以爲之乎。予曰。全一道停退。予曰。工判李★(土+甲)。還差備堂則好矣。命善曰。此人老熟。可參廟謨矣。予曰。右相事。極可悶矣。昨日敦諭書啓。至以卸免入來爲言。勉副之外。無他道矣
정조 7년 · 목
敎曰。旣知所執之必難彌回。然猶一味敦迫。大欠敬禮之義。右議政金熤本職。今姑勉副。
정조 7년 · 강
召見奉審大臣及京畿監司于誠正閣。判府事鄭弘淳。京畿監司李亨逵。
정조 7년 · 목
予曰。卿今遠役矣。 陵所役處何如云耶。弘淳曰。屛風石多數蹲退。故事役浩大云矣。予曰。卿其下去。善爲董役也。予曰。本道賑穀。能無不足之患耶。亨逵曰。賑民今果無慮。而還民俱無農糧。是可悶矣。予曰。關西米何當畢到乎。亨逵曰。淸北水險路遠。似未可趁今上來矣。予曰。農民今方待雨乎。亨逵曰。兩麥俱爲大登。雨澤姑未緊急矣。予曰。沿路民情。到今稍安乎。亨逵曰。今此五十日。是爲麥嶺。挨過此箇日。則民可忘憂矣。予曰。五十日亦夥然。還穀無儲。是可悶也。亨逵曰。臣巡過賑邑。則民人等以爲。春大同。待早稻備納云。此非臣所可擅決。故不得許施而還。大抵參其民情。雖折半停退。其爲實惠矣。予曰。各 陵虎患。復有見發。是何故也。亨逵曰。俄見批旨。已爲分付各色矣。予曰。今番發賣。何以分給云耶。承旨尹塾曰。果善分給。而來頭四五月。是可悶矣。予曰。舊穀旣罄。新穀未昇。民情遑急。似可然矣。
정조 7년 · 강
命京畿各邑春大同米。待秋成退捧。
정조 7년 · 목
敎曰。道內目下民情。聞諸道伯言。以春大同之趁限辦納。爲難支之端云云。大同停退。已例不啻夥然。京畿各邑。今春常捧大同米。特爲待秋成退捧事分付。又敎曰。備局卽爲行會事分付。
정조 7년 · 강
命北漢江都米三千石。分俵各邑。待秋還報。
정조 7년 · 목
京畿監司李亨逵啓言。今番北漢江都米三千石。待關西大米上來。還爲充上事。自備局草記蒙允矣。西穀之上來遲速。姑難預料。而若使民人輩。輸納於兩處。則轉運之際。民弊不貲。反不如初不請得。臣意則以移運例。分俵各邑。待秋還報於北漢江都似好。故敢達。從之。
정조 7년 · 강
命判尹與各部官。明朝來待。
정조 7년 · 목
敎曰。賑廳發賣。今旣畢給。貧戶抄拔之際。雖未知十分精實。而大體言之。今番各部官效勞不些。況有從後行賞罰之諭。言亦不可不信。判尹與各部官。明朝來待。
정조 7년 · 강
遞承旨鄭志儉。以金宇鎭代之。
정조 7년 · 목
敎曰。左承旨許遞。前望單子入之。
정조 7년 · 강
陵寢近處虎患命三營門輪回行獵。
정조 7년 · 목
禮曹啓言。 禧陵孝陵昭顯墓官員聯名牒報內。大虎橫行白晝。守護軍至於囕死。巡山守直。不得如意云。卽令該軍門。發送校卒。請期於捕捉。敎以。 陵寢近處。虎患尙今不息。獵捕之擧。不容少緩。而方此農時。決難役民。三營門輪回行獵。驅逐軍出番守護軍中。分糧使用。如或不足。更爲狀聞事。一體分付京畿監司處。
정조 7년 · 목
敎曰。大臣置處政事。當日爲之。○以申大升爲大司諫。魚錫岭爲掌令。韓用龜李秀夏爲持平。洪良浩爲左尹。朴祐源爲大司成。李命植爲判義禁。金恒柱爲綾州牧使。丁俔祖爲求禮縣監。金熤單付領敦寧。
정조 7년 · 강
遣承旨詣 明陵。奉審摘奸。
정조 7년 · 강
召見判尹及五部官員于誠正閣。漢城判尹鄭昌性。中部都事兪彥鏽。奉事金絅采。中部都事金重行。奉事李舒永。南部都事鄭東元。奉事趙象存。西部都事洪宣輔。奉事李恒演。北部都事李種徽。奉事兪漢紀。
정조 7년 · 목
予曰。發賣今已畢給。莫非卿效勞之致。而各部官員。旣有考勤慢行賞罰之敎。故今日來待矣。昌聖曰。各部官初不望賞格之典。只以免罪爲願矣。予曰。各道雖當畢賑。亦有褒啓之事矣。昌聖曰。聖敎然矣。以優劣論之。或有疏略詳明。而其勤勞則一也。大體西部奉事。自初擧行。已有勤幹之績。南部奉事。屢察奸僞。亦有摘發之功。北部。抄戶甚難。而躬行周察。旣多條理之政。中部。民戶懸少。雖無著緖。抑有勤勞之稱。東部則悉心奉公。俱無頉矣。予曰。西部。居民甚多。最難周察。雖有不勤之事。可以將功贖罪。東部奉事。效勞旣多。中部官員。別無可稱矣。昌聖曰。聖敎然矣。予曰。論賞之際。惟當祛其太甚。今此無弊了事。亦足可嘉矣。昌聖曰。屢有飭敎。故擧皆率職而然矣。予曰。其中曾經守今者誰也。昌聖曰。洪宜輔李種徽矣。
정조 7년 · 강
命西部奉事李恒演等。竝六品職遷轉。南部都事鄭東元等。竝陞敍。
정조 7년 · 목
敎曰。以考勤慢行賞罰。屢有飭敎。抄戶之政告訖。宜有別般奬勵之擧。然抄戶發賣與抄飢設賑。不無間焉。勤慢之蹟。最難區別。而其中西部奉事李恒演。東部奉事李舒永。或抄戶有條理。或遂戶皆躬檢。雖謂之勤勞最著。無甚不可。竝六品職遷轉。守令除講檢擬。南部都事鄭東元。奉事趙象存。中部都事兪彥鏽。奉事金絅采。東部都事金重行。西部都事洪宣輔。北部都事李種徽。奉事兪漢紀等。設有些少優劣。何必强加分等。大體言之。六朔役役。實有可紀之勞。況無可執之罪。此等人必須嘉奬。可責來效。竝陞敍。又敎曰。抄戶已畢。昨冬都政遷轉部官相換人。還爲相換。口傳啓下。
정조 7년 · 강
命判尹鄭昌聖。賑廳堂上徐有隣鄭民始。各賜鹿皮一令
정조 7년 · 목
敎曰。昨年畿農告歉。殆挽近所無。都民有艱食之慮。特命賑廳。減價發賣。予意實欲無一民之不當漏而漏。然責在京兆。自昨年觀之。抄戶之政。不料如是其無弊了事。此京兆長及部官之力也。部官才已分等論賞。長官豈可獨漏。漢城判尹鄭昌聖中鹿皮一領賜給。又敎曰。賑廳發賣之有實效。莫若今番。況有從後行賞罰之命。該郞陞敍。堂上之親自監分。係是無前之事。且聞勤勞俱著。堂上各賜小鹿皮一令。
정조 7년 · 강
命文臣抄啓事分付。
정조 7년 · 목
敎曰。抄啓文臣抄啓之命。已至多日。尙不抄啓。問于政府以啓。今則增廣不遠。待榜出。同爲抄啓事。一體分付。
정조 7년 · 강
遣承旨詣 宗廟 永寧殿社稷景慕宮。奉審摘奸。
정조 7년 · 강
召見領敦寧金熤于誠正閣。
정조 7년 · 목
予曰。卿之辭免。終涉過矣。熤曰。一箚再箚。至于三箚。屢致瀆擾。不勝惶蹙。而情病所迫。不得陳懇矣。予曰。卿有何情勢難强乎。熤曰。果有難醫之疾。故至有三度呈箚。而到今尹光紹疏出之後。更無可論矣。予曰。予觀其疏。一語初不侵斥於卿矣。熤曰。疏辭雖不明言。指意專斥臣身矣。予曰。卿注看太過故然。熤曰。以北面等說。恣意論斥。極爲無嚴。予曰。卿之初箚。以隄防之不嚴。紀綱之不立。有所云云。予則以爲遣辭過矣。熤曰。臣不敢因此決退。而近日刑政之失。雖載史册。必有剌議矣。予曰。近無刑政之。失卿指何爲言耶。熤曰。殿下今以不失刑有所下敎。臣切瞿然失圖。不知更達。而日前 壇享。屢降飭敎。雖命進參。以臣情踪。何可冒入修門乎。不勝惶蹙矣。予曰。卿今解任。從兹以後。可以往來城外矣。熤曰。今當出就舊廬。可得調病。而父母墳墓。尙在權厝。久未就省。迨此單身往省。是所望矣。予曰。勿爲陳箚往省也。
정조 7년 · 강
上 號行禮日。命侍從堂下人付軍職參班。卿宰堂上人竝敍用。
정조 7년 · 목
敎曰。上 號行禮隔日。侍從堂下未付軍銜人。竝今該曹。口傳付軍職。使之參班。卿宰及侍從堂上堂下。如有罷削人。竝卽敍用。一體口傳付軍職。
정조 7년 · 강
命前大將具善復李柱國敍用。復授前任。
정조 7년 · 목
敎曰。替行大臣臺諫之事。只欲尊體貌而已。況今大禮隔宵。前大將具善復李柱國竝敍用。又敎曰。戒垣重任。有難輕遞。訓鍊前大將具善復。御營前大將李柱國。竝復授前任。
정조 7년 · 강
遞兵曹參知尹履相。
정조 7년 · 목
敎曰。奏御文字。何等莫重。至於軍號刀擦。大關後弊。昨日入直兵曹堂上遞差。前望單子入之。
정조 7년 · 강
遞承旨林錫喆。以朴祐源代之。
정조 7년 · 목
敎曰。右副承旨許遞。前望單子入之。
정조 7년 · 목
敎曰。政官牌招開政。部官出六人。今日政擬入。如無見窠。送西付軍職事分付。○以申大升爲大司成。李命植爲判尹。
정조 7년 · 강
命鄕軍李太中。特爲加資。
정조 7년 · 목
禁衛營啓言。卽接長湍府使李漢五所報。則境內惡虎肆行。人物被傷。而鄕軍李太中。自願行獵。前後捉虎。合爲三頭。而論賞。自臣營拔例題給木布。俾爲激勸。允之。敎以。極爲嘉尙。賞格則各別優給。特爲加資。
정조 7년 · 강
詣明政殿月臺。上 王大妃殿册寶。
정조 7년 · 목
具冕服乘輿。出協陽門詣明政殿月臺。行四拜禮後。親受 册寶。以授尙傳入幕次。予曰。堂上侍衛外。諸差備侍衛皆立信地。予曰。 册寶內入內出。果順成乎。都提調徐命善曰。日吉辰良。大禮告成。不勝歡忭矣。予曰。禮判往映碧門。諸凡擧行之事。申飭于別看役事分付。問中官。凡百皆備然後。進册寶事。亦爲分付。仍詣映碧門外。入小次。予曰。日氣和暢。縟儀肆擧。實不勝慶幸之忱矣。命善曰。下情孰不蹈舞也。予曰。 慈宮方宣醞于卿等。卿等率諸執事員役分行而坐。仍命作樂進饌。下至胥吏典樂皆醉飽而罷○少頃乘輿還內
정조 7년 · 강
王大妃殿上 號時。玉册文製述官以下。施賞有差。
정조 7년 · 목
敎曰。 王大妃殿加上 尊號時。 玉册文製述官判府事李徽之。書寫官直提學鄭志儉。 玉寶篆文書寫官錦城尉朴明源。各熟馬一匹面給。樂章文製述官平安監司李性源。半熟馬一匹賜給。捧册官副司果韓晚裕。副修撰姜★(人+寅)。捧 寶官副司果曺遠振。副修撰吳泰賢。各兒馬一匹賜給。擧册案執事主簿許霔。僉正尹耆東。褥席執事僉正朴恒源。擧讀案執事典簿韓鼎謨。褥席執事主簿徐日輔。擧 寶案執事佐郞金在淳。奉事李英秀。褥席執事主簿朴健陽。擧讀案執事奉事金思羲。褥席執事判官柳詢。各加一資。資窮者代加。腰彩輿儀仗排案床領陪部將內禁衛金重得等四人。忠贊衛李廷寬等六人。各上弦弓一張賜給。奏時官卞光起等三人。令本衙門高品付料。箋文致詞書寫寫字官李栽等三人。亦令本衙門高品付料。排設次知司鑰李德鳳加一資。資窮則代加。典樂亦今本衙門。依寫字官例施賞。本殿司鑰兒馬一匹賜給。掖屬下屬依書啓單子啓下。令該曹米布題給禮曹儀節執吏書吏政院禮房首吏書吏通禮院首吏書員。亦依判不施賞。都監堂郞及員役工匹等。待初一日禮成書啓。其餘各項應受賞人。亦令待初一日書啓。又敎曰。 王大妃殿加上 尊號時。尙傳中官韓聖揆加資。 玉寶差備長番中官吳浚謙鄭國允金壽民。 玉册差備長番中官劉仁默康壽甲。承傳色中官延壽長。狹侍中官金景佑方得賢。各半塾馬一匹賜給。排設次知中官金壽光加資。資窮則熟馬一匹面給。從事中官李碩謙。令內侍府陞敍。 册寶差備中官李光彩等十四人。本殿中官高德新等十一人。各兒馬一匹賜給。
정조 7년 · 강
慈宮儀仗定式。命分付都監。
정조 7년 · 목
敎曰。 慈宮儀仗。尙無指一定式。事體極爲苟簡。此後鳳扇三雙。雀扇三雙。金鋮斧一。銀鉞斧一。旄節二雙。銀橫瓜一雙。金橫瓜一雙。銀立瓜一雙。金立瓜一雙。銀粧刀一雙。金粧刀一雙。金鐙一雙。銀鐙一雙。白擇旗一雙。靑蓋一雙。紅蓋一雙。銀交椅一。銀脚踏一。以此磨鍊排立事。分付都監及儀仗庫。
정조 7년 · 강
命內閣提學金鍾秀上來參班之意下諭。原任直提學鄭民始等檢校啓下。
정조 7년 · 목
敎曰。大小咸造之日。何無動靜。事體分義。不當言私。一提學上采參班之意。卽爲下諭。又敎曰。大禮之日。閣臣其宜備員參邇列。原任直提學鄭民始徐浩修。檢校直提學啓下。原任直閣金憙金宇鎭徐鼎修金載瓚檢校直閣啓下。竝卽牌招。在外閣臣上來之意下諭。
정조 7년 · 강
檢閱李崑秀陳疏。乞遞春秋兼銜。批下該曹稟處。
정조 7년 · 목
崑秀與左承旨朴祐源。有內外從應避之嫌也。
정조 7년 · 강
命頒敎文赦句添入。
정조 7년 · 목
敎曰。大提學頒敎文。使之速製以入。赦句添入。 政院。以某罪以下宥之啓稟。敎以。雜犯死罪以下竝宥。
정조 7년 · 강
改差敦寧參奉金斗默。
정조 7년 · 목
斗默。以身病乞遞。吏曹啓請改差也。
정조 7년 · 강
有政。吏曹參判鄭昌。順參議金憙進。
정조 7년 · 목
以趙鼎鎭爲大司諫。李在協爲知經筵。李師漢爲典獄參奉。鄭東五爲 崇陵參奉。徐命存爲敦寧參奉。李光靖爲 溫陵參奉。鄭斗榮爲 徽陵參奉。尹衆東爲 貞陵參奉。李玄謙爲順康園守奉官。師漢以下幷初仕也。
정조 7년 · 강
命安州牧使。令該曹口傳差出。
정조 7년 · 강
命未下直閫師守令。明日辭朝。
정조 7년 · 목
敎曰。未下直閫師守令邊將。皆令明日辭朝。未署經守令。亦令今日內署經。
정조 7년 · 강
召見下直閫帥守令邊將及回還使臣于誠正閣。正使鄭存詢。副使洪良浩。
정조 7년 · 목
予曰。南兵使近皆擇差。故幾無弊瘼。而關防重地。南北無異。往勉哉。予曰。都廳入侍。予曰。今日亦有可爲之事乎。兵曹正郞李喆模曰。儀仗習儀。今日爲之矣。予曰。再明日賞典當入者書啓。而未及正書前。以草木書入。工匠員役及報府。亦皆書入也。予曰。江華所去 册寶欌。今日使之入內矣。欌果兩層。而 殿宮册寶。同爲奉安乎。喆模曰。以此磨鍊矣。予曰。 惠慶宮所入案則永入。而 景慕宮所入者。當還下矣。 廟內扇及扇質。亦當改之。而舊件。則都提調何以處之爲定耶。喆模曰。未及相議矣。予曰。陪往時堂郞。立在駕前陪去。以此預爲約束。詣 景慕宮後。都廳先入 廟門。排設儀仗。毋使雜錯。上 册印後。都提調以下。俯伏興平身四拜節次。往復於通禮院。預爲講定。毋或如昨日之闕禮可也。予曰。 册印書爲結裹後行祭。則必致日晚。奉詣西階下。權安幄次。預爲解細。整齊結裹以待也。喆模曰。欌則當人送於奎章閣乎。予曰。依此爲之。 景慕宮 册印奉安。外樻則退出。朱盝亦爲退出。使戶曹善爲藏置也。予曰。卿等往返俱安。誠可幸也。存謙曰。賴國之靈。善爲來往。而來到栅門。伏聞聖候康寧。國有大慶。八域臣民。莫不懽喜。況臣區區犬馬之誠。曷勝蹈忭。其間春序已盡。聖候若何。予曰。善過矣。存謙曰。寶鑑告成。克擧十九朝未遑之典。 世室已定。揄揚 先大王德業之盛。又此元子定號。實是億兆係心之術。吾東方無彊之休。無過於此矣。況今 大禮隔日。尤切慶忭之忱。但臣此行。終難倍程。竟未及於昨日 上號之禮。惶悚之極矣。予曰。今日入來。亦云速矣。存謙曰。其間五六朔內。邦慶荐疊。而況伏見綸音下者。幾至有戊申之變。而賴殿下明察之德。乾淸坤㐅。臣民受賜。而至於大憝之終逭王章。使之自斃。不能無憾於天地之大矣。予曰。如是處之者。亦有意焉。存謙曰。伏聞殿下蠲租捐帑。以救饑荒。仁心仁澤。浹于百姓。臣實喜而不寐矣。予曰。此豈足爲實政乎。存謙曰。彼中事情。已悉於原啓中。而目今大國之接待我國。歲加月增。雖似無憂。西邊終非忘憂之地。以遼金元事觀之。瀋陽爲必爭之地。陰雨之備。不可不留念矣。予曰。所陳誠好矣。副使亦無事歸來。誠可辛也。良浩曰。莫非國恩也。予曰。入侍於皇上幾次乎。存謙曰。幾十餘遭矣。予曰。山川風土。有領略者否。衣冠文物。雖不可論。人物有可觀者否。存謙曰。衣冠雖異。其中漢人。多有可觀者矣。予曰。人心如何。存謙曰。臣於數千里往還。未見有相爭者。寬闊不迫。與我國民俗大異。而但無不蓄書畵之家。自來椎檏之俗已大變。予曰。奢侈極矣。存謙曰。臣於先來便。有書報於僚相之事。庶或上徹。而大抵接待我國。旣如是殷厚。且當聖節。今番瀋陽問安使。以三使臣差遣似好矣。予曰。以卿所奏。出擧條爲之。存謙曰。以傳敎爲之似好矣。予曰然矣。何當入送耶。存謙曰趁今差定然後。可以治行。速爲定奪好矣。予曰惟。
정조 7년 · 강
王大妃殿册寶。奉安宙合樓東分閤。 惠慶宮册寶。捧出處所。命以明政殿爲之。
정조 7년 · 목
因 奎章閣 王大妃殿 册寶請出儀註啓稟。敎以。捧册捧 寶執事。以檢書官司卷領籖中爲之。奉安欌果已造來耶。如未及造成。權安案上。而嚴飭都監。使之趁後奉審日次造納。欌制以兩層爲之。每層分奉 殿宮册寶册印。一二直提學外。檢校直提學同爲進去看檢。此不過權安之故。以奉安宙合樓東分閤內之意。才已下敎。依此從便爲之。初二日 惠慶宮 册寶捧出時處所。以明政殿爲之。門路以靑陽門由宜春門爲之。
정조 7년 · 강
景慕宮册印香祝奉詣。預爲分付。 太廟祭省器。命終獻官攝爲。
정조 7년 · 목
敎曰。再明日 景慕宮上册印時。册印腰彩輿。當於輦前奉詣。雲寶劍以上侍衛。 册印前前導。駕前前陪鼓吹。亦於册印前陳列。 香祝則腰彩輿前奉詣事。預爲分付 太廟上册寶時。亦有已行之例。 祭物陳設。若於上册印後爲之。則必多窘束。當日晨朝。預先入設饌具。若此則省器一節。勢難躬行。終獻官攝爲事。使之知悉。
정조 7년 · 강
命遣吏郞備郞奉常寺官員。摘奸諸執事淸齋。
정조 7년 · 목
敎曰。吏曹郞廳發牌。 景慕宮追上 尊號時執事及親祭時諸執事淸齋與否。摘奸以來。招致備郞。陪 享百官淸齋與否。一體摘奸以來。又敎曰。吏曹郞廳發牌。雩祀壇節祭諸執事淸齋與否。摘奸以來。奉常寺官員亦爲發牌。 神位版致虔奉詣。奉來祭物各別精備之意。另加嚴飭。明日傳香後。禮房承旨馳詣壇所。奉審摘奸。
정조 7년 · 강
命瀋陽問安使。後日政擬入。
정조 7년 · 목
敎曰。瀋陽問安使。行將差遣。而以聖節兼稱之意。才有筵敎。使名問于大臣停當。仍令後日政。正副使書狀官。竝爲擬入事。分付。
정조 7년 · 강
以崔台衡爲泰安郡守。口傳也。
정조 7년 · 목
洪忠監司金文淳。以泰安郡守申載文遭母喪馳啓。敎以。此時賑邑守令。不可暫刻曠官。卽令該曹。勿拘常格。以屢典郡邑素有聲績人。口傳各別擇差。待不批當日辭朝。給馬不送。到任形止。勿循常例。卽速狀聞。俾無稽滯之弊。
정조 7년 · 강
以尹行元爲安州牧使。口傳也。
정조 7년 · 강
詣宣政殿。親押 景慕宮香祝。
정조 7년 · 목
具翼善冠袞龍袍。自內詣宣政殿。予曰。堂下侍衛。豈可上殿。兵判何不察飭乎。仍敎曰。兵曹判書推考。當該堂下侍衛拿處。○就版位親押訖。還內。
정조 7년 · 목
予曰。判義禁李命植。雖微上敎。卽當此時。必當出肅。而況有下敎。則豈可以不欲出肅爲說乎。注書出傳。使之卽爲謝恩。不欲謝恩。則自政院。問啓其委折事分付。予曰。都廳使之來待於政院。仍敎曰。都廳入來後。承旨以明日奉 册印時腰彩輿儀仗。必有雜還之患。都廳及別看役與郞廳中無差備者。分間排立。俾無紛踏之弊。如有此弊。則當次所管郞廳。難免其責之意。分付以送。
정조 7년 · 강
景慕宮册印陪詣。命都提調以下。輦前成班前導。
정조 7년 · 목
敎曰。 景慕宮册印輦前陪詣之意。才有下敎。昨日亦以駕前侍衛。陳列於 册印前。已有下敎。然則腰彩輿後差備官及都監堂郞成班陪從。則必多紛踏之弊。都監都提調以下。至監造官及捧案讀案褥席等執事。竝於輦前成班前導。 册輿印輿之後。則只讀册印官捧册印官陪詣事。預爲分付都監。如是先期分付之後。萬一有錯亂之擧。都監堂郞。難免不能檢飭之責。俾各惕念擧行。
정조 7년 · 강
命明日詣明政殿。 册印陪詣。
정조 7년 · 목
敎曰。明日出宮時。詣明政殿庭大次。 册印奉詣時。隨後陪詣。以此分付。又敎曰。明日 景慕宮上册印時。出宮差早爲之。開門開東時爲之事分付。
정조 7년 · 강
召見閣臣及平安前監司徐浩修于誠正閣。提學兪彥鎬。檢校直提學鄭民始。直提學鄭志儉徐有防。
정조 7년 · 목
予曰。 景慕宮代致詞官。問名以入。引儀分排記持入。諸閣臣來待政院事分付。 景慕宮入直部將問名以來。予謂彥鎬曰。卿之親病。近果何如。彥鎬曰。漸益懍綴矣。予曰。向者歲時。有來肉賜給之事。卿之老親果領受耶。彥鎬曰。臣母雖在病中。以爲惶感矣。予曰。判義禁牌去來。尙無消息乎。承旨李在學曰。聞其病勢果難强云矣。敎曰。前平安監司入侍。予曰。久未見卿矣。何日爲交龜乎。浩修曰。今二十五日爲之矣。予曰。無事還朝。是可幸也。敎曰。明日 景慕宮 上號後。還詣 惠慶宮。當行禮。日勢似致差暮矣。承旨徐鼎修曰。申前庶可禮畢矣。
정조 7년 · 강
遞承旨黃昇源。以趙鼎鎭金魯淳爲承旨。
정조 7년 · 목
敎曰。同副承旨聞有實★(忠+恙)。勢難齋宿許遞。前望單子入之。
정조 7년 · 목
義禁府啓言。明日頒赦時。赦文分秩書入。而判義禁李命植。病重不得擧行。何以爲之。敎以。雖未知病勢之如何。莫重赦典。因判堂不得分秩書入。國體所在。已極寒心。明日 享班。意謂小大咸造。不料爲重臣者。有此昧然之失。此等草記。豈可捧入。當該承旨。事當處分。而聞有實病。今姑參酌。草記還出給。明日卿宰侍從參班擧案。令政院言于政府使。之今日申前。收取入啓。又啓言。判義禁李命植。連爲催促。則來詣闕下。書納所懷云。請推考。敎以。許遞。明日政差出。
정조 7년 · 강
玉堂聯啓。請寢 皇壇親享之命。賜批。校理嚴思晩李太亨。副校理李鼎揆。修撰林道浩吳泰賢姜演。
정조 7년 · 목
聯啓以爲。 皇壇享祀。親裸有命。昨今之雨。尙不開霽。當此時玉體勞動。有違於節宣之方。亟加三思。特寢成命焉。批以。沾濕失儀。非不知爲欠敬。前此諸凡 享事。因雨退行或攝行。已例固班班可按。而但今事勢。有萬萬掣肘者。壇享例以議政代行。見方中書曠任。雖欲推移。實無前例。躬行與否。在大臣之造朝矣。
정조 7년 · 강
政院議啓。請寢 皇壇親享之命。賜批。都承旨吳載純。左承旨李在學。右承旨金宇鎭。左副承旨林錫喆。同副承旨柳誼。
정조 7년 · 목
議啓以爲。今此 皇壇親享。孰不欽歎。第今一雨。開霽無意。此時徹夜將事。不勝焦迫。又況陪享諸臣之沾濕失儀。亦欠致潔。亟寢親享之命。批以。因雨攝行。已例不一而足。蓋以沾濕失儀。恐致欠敬故耳。至於壇班。旣無廊簷住接之所。而壇庭又無設幕遮雨之例。陪享百官之露濕行事。觀瞻極甚如何。事勢之掣肘。堂批已諭。大臣趁此造朝。何難命攝也。
정조 7년 · 강
御仁政殿親押。仍詣 皇壇齋宿。
정조 7년 · 목
具翼善冠袞龍袍。乘輿出協陽門。詣仁政殿降輿親押。○內局都提調徐命善曰。雨中動駕。徹曉裸將。必有損節之慮。親押後攝行。自有已例。伏乞遣大臣攝儀。予曰。中書無一大臣。右相病勢。雖未知何如。而無意造朝雖欲命攝。其勢末由矣。無寧親享之爲便。○敎曰。設有情勢之難强。莫重 享事。以議政不備。不得備儀成禮。此何國體。況有俄下傳敎。則若是之辭巽。竊爲大臣萬萬慨措。此意傳于右議政待命所。仍詣 皇壇朝宗門外降輿。版位行四拜禮。陞詣壇內奉審。省器省犧牲訖。仍還幄次。○敎曰。陪班擧案入之。
정조 7년 · 강
藥院口啓。請齋殿移御。賜批。都提調徐命善。提調鄭民始。副提調吳載純。
정조 7년 · 목
口啓以爲。臣等始陳 享儀之攝行。而旣未格天。繼請齋殿之移御。又未蒙允。雨意猶未快霽。禁中無非齋殿。臨期進詣。曾有已例。亟許移御。批以。所處不甚湫濕。卿等勿以爲慮。雖有省牲後移處便近公廨之一二已例。亦不必每每如是矣。○再啓。批以。多鋪煖鐵。足禦湫氣。卿等勿復煩請也。
정조 7년 · 강
命藥院都提調徐命善。提調鄭民始。副提調吳載純。轎前入侍。
정조 7년 · 목
因請對。敎以。院批堂批。旣諭。雖欲命攝。使祀事無至欠敬。而右揆無意造朝。胥命爲事。以此達實酬應。到今可謂辭竭意罄。大臣若念 享事之莫重。趁時造朝。何難命攝。卿等轎前入侍。
정조 7년 · 강
命右議政金熤勿胥命。卽爲入侍。
정조 7년 · 목
政院。以右議政金熤仍爲胥命啓稟。敎以。以卿胥命事。達宵酬應。今則曙色不遠。卿之固執。何乃太過至此。卿雖以必辭爲期。予則以必致爲意。安心勿胥命。卽爲入侍事。偕來承旨傳諭于右議政。仍遣史官。傳授命召。
정조 7년 · 강
承旨柳誼。注書尹行任。竝以右議政金熤附奏啓。
정조 7년 · 목
誼書啓以爲。臣奉敦諭。傳于右議政金熤所住處。則以爲嚴敎之下。泥首金吾。速就刑章。反降勿待之敎。此豈負罪如臣所敢承當者哉。敢以請告之單。冒上淸齋之日。罪闕無嚴。纔承原恕之旨。勉諭至此。席稿俟命。只自隕越而已云矣。敎以。 享儀隔宵。而中書無行公之人。藉今卿有必辭之義。暫膺旋引。抑或一道。豈可因卿一人無端巽讓。致使莫重祭班。無時任大臣。其可曰朝廷有體純乎。俄於勿待命之批。略布予意。卿其隨承宣卽爲造朝事。偕來承旨傳諭。○行任書啓以爲。臣奉聖敎。傳諭于右議政處。則以爲臣之逋慢瀆擾。致勤聖上勉飭之諭。一宵之內。至三四遭。明發而丙枕猶勞。此實臣罪無嚴。而伏見俄下傳敎。惶隕罔措。進伏禁局之外。速被誅殛云矣。
정조 7년 · 강
禁椎副司直李獻慶李敬玉李鎭恒洪九瑞南玄老申尙權宋煥喆。
정조 7년 · 목
敎曰。百隸雖曰怠慢。壇享之班。卿宰堂上侍從懸病人。若是夥然。雖未知病故之如何。紀綱所在。極爲駭然。衆所共知情病老病人外。竝罷職。下義禁府推考。
정조 7년 · 강
行 皇壇忌辰。
정조 7년 · 목
時至。具冕服乘輿出齋殿。至朝宗門外降輿。詣版位行四拜禮。仍詣壇上行禮。竝如儀訖。行飮福。禮望燎禮。禮畢。出東壝門至幄次。釋冕服。乘輿還內。
정조 7년 · 강
右議政金熤再度呈辭。賜不允批。
정조 7년 · 강
召見承旨林錫喆于誠正閣。
정조 7년 · 목
予曰。三日製。若以初六日設行。則或有相妨之端耶。錫喆曰。此日雖是大科初場。似與中終場有異矣。予曰。初七日是設場之間日。今雖設行。擧子輩能無困頓之歎耶。錫喆曰然矣。
정조 7년 · 강
遞承旨吳載純柳誼金憙李在學金宇鎭。以金履素尹行元趙城鎭沈豊之尹承烈爲承旨。尋遞履素。以李崇祜代之。
정조 7년 · 목
敎曰。當該承旨遞差。○政院。以履素牌不進啓稟。敎以。許遞。前望單子入之。又敎曰。左承旨自有應避許遞。前望單子入之。
정조 7년 · 강
命申應顯上疏還給。削去任版。
정조 7년 · 목
敎曰。國有大慶。爲今日臣子者。祗當有喜幸之心而已。決不可强覓忮刻之論。以售嘗試之計。尤爲敢簛弄在抱之元子。閃忽其旨意。疑亂我朝廷乎。是可忍也。孰不可忍也。又若如所主張之事。隱暎爲說如此。凶國禍家之習。不可不嚴斥。以爲防微杜漸之道。申應顯上疏還給。姑先削去仕版。
정조 7년 · 강
命藏胎。擇日擧行。
정조 7년 · 목
禮曹啓言。新生阿只藏胎處。御苑精潔處藏置定式矣。擧行之節。何以爲之。敎以。以來月擇日擧行。
정조 7년 · 강
遺承旨。詣 元陵。奉審摘奸。
정조 7년 · 목
忌辰祭在明日也。
정조 7년 · 목
馬祖壇祭。在明日也。
정조 7년 · 강
召見承旨沈豊之于誠正閣。
정조 7년 · 목
予曰。今見朝廷。旣無大臣。且無政官。國事悶然矣。豊之曰。聖敎果然矣。予曰。右相之向日辭樞密一節。雖極可尙。而至於今日。一味辭巽。未知何故也。豊之曰。右相今則情病外。又有可引之義云矣。予曰。其所可引。誠極過矣。
정조 7년 · 강
右議政金熤三度呈辭。賜不允批。
정조 7년 · 강
以李敬養爲吏曹參判。尋遞。以金履素仍任。
정조 7년 · 목
吏曹啓言。再明日增廣文科初試試官磨鍊。而判書參議在外。參判未差。何以爲之。敎以。前望單子入之。○又啓言。新除授參判李敬養。前以禮曹參判。 光陵修改進去。何以爲之。敎以。此外前望。非外任則差祭在外。人事之苟簡。孰甚於此。在京無故人者。只有前參判金履素一人。參判李敬養許遞。前參判金履素仍任前職。牌招察任。
정조 7년 · 강
遞承旨尹承烈林錫喆趙城鎭。以徐鼎修趙鼎鎭金履禧柳誼爲承旨。
정조 7년 · 목
敎曰。在外承旨許遞。前望單子入之。又敎曰。當該承旨遞差。司謁令攸司科治。又敎曰。右副承旨許遞。前望單子入之。
정조 7년 · 강
分揀副司直李獻慶李敬玉李鎭恒洪九瑞南玄老申尙權宋煥喆禁推。
정조 7년 · 강
右議政金熤四度呈辭。賜不允批。
정조 7년 · 강
命卿宰罷削人敍用。
정조 7년 · 목
敎曰。試官望苟艱。無以排擬云。卿宰罷削人竝敍用。
정조 7년 · 강
命明日。當留月覲門。辰拜 景慕宮。該房知悉。
정조 7년 · 강
奉謨堂璿源譜略奉出。命初九日爲之。
정조 7년 · 목
因奎章閣推擇啓稟。有是命。
정조 7년 · 강
召見承旨李亨元于誠正閣。
정조 7년 · 목
予曰。承旨自平山來。未知今則鄕風或靜鎭耶。亨元曰。自綸音頒布之後。雖頑如木石。莫不悔尤懲創矣。予曰。非偏論乃鄕戰。彼邊人亦加懲戢爲好矣。亨元曰。果如聖敎矣。予曰。影堂已爲撤去乎。亨元曰。撤去矣。予曰。影堂之設。始於何時云乎。亨元曰。庚辰始建。而影本則摸來於水原梅谷書院云矣。予曰。影本今誰將去耶。亨元曰。先正奉祀孫持去云矣。予曰。影堂與他自別。乃是尤庵影本藏安之所。則撤去似涉如何矣。亨元曰。此非先正杖屨之所到。特是山窮水盡之僻陬荒裔。當初創建。全沒意味。撤去何害。
정조 7년 · 강
右議政金熤五度呈辭。賜不允批。
정조 7년 · 강
判府事鄭弘淳。領敦寧洪樂性。聯疏自引。賜批。
정조 7년 · 목
疏略曰。伏以臣等於申應顯之疏。雖未見全本。聞其句語之流傳。則其旨意之深。非意慮之所及。而第欺蔽。人臣之大罪也。小事尙爾。況於玆事。局有欺蔽之萠於心。則雖令甚宗。猶不足贖其萬一。彼所諉罪。雖在醫官。身居保護之地。一任醫官。恣其欺蔽。則其爲罪當如何。亟賜處分爲。批以。予之所主張也。予之所篤信也。至于今予感。尙未得渙然氷釋。所謂醫官雖欲容喙。焉敢獲已。曰若欺蔽云云。語彙太不成理。句作自有傳法。予不獵掇而窮究之者。姑欲任他。俾露其眞面目也。且以伊時事勢言之。予年已晼晚。未見斯男之慶。人心靡繫。國勢日孤。當是時也。苟非向日一種異趣之徒。梟腸獍肚。寧有些毫然疑於其間哉。此天理人情之所固然。彼申應顯亦豈有不知。而肆此口氣。特急於嘗試。未暇及乎反拙之爲嫌也。予雖无能。決不爲此輩所玩弄。至於卿等之陳箚替引。可謂千萬意外。卿等安心勿復控辭。仍命遣史官傳諭。
정조 7년 · 강
吏曹判書金鍾秀。從縣道上疏辭職。仍乞休致。賜批。
정조 7년 · 목
疏略曰。伏以臣之虛滯重任。已及三朔。而不幸疾病喪威。神精銷落。其不可復責以生人之事則決矣。嗚呼臣僇人也。乞養休官。猶屬前事。身名一敗。面目難施。至上乞骸之請。則籍令無他病故。從宦一事。此生已矣。伏乞將臣銓任閣銜。一竝鐫削。仍許臣依願致任。批以。卿之情若病。理難一味敦迫。本職銓任。今姑許遞。卿其勿復過辭。竢少間上來行公。
정조 7년 · 강
持平權裕。疏論尹光紹。賜批。
정조 7년 · 목
疏略曰。第臣情地。有必辭之義。昨冬忝叨本職。請討海西諸賊。末端論律。遺漏李來源之名。到今春勘罪之日。乃有政院請推之擧。臣之不審之失。於是乎大矣。復叨薇垣。略論尹宣擧父子復官之事矣。向見尹光紹疏。所以醜詆前後言者。無有餘地。臣何可復入言論之地乎。噫宣擧父子之本末。擧國之所共知。聖明之所已燭。而如光紹者。恣意叫嚷。豈不爲斯文世道無窮之患乎。亟收尹宣擧父子復官之命。以嚴正分焉。批以。討逆事。他批悉及之矣。尹光紹事。目下大於此之事。尙欲靜鎭者乎。爾其勿辭察職。
정조 7년 · 강
正言洪秉益。上疏辭職。仍討逆。賜批。
정조 7년 · 목
疏略曰。不意息除。降於壇享隔日之際。誓戒旣受。逃遁不得。輒未兌章皇出肅。亟削臣職。以安私分焉。臣雖不以見職自居。而忘僭附陳。鄭妻之凶。龜柱之惡。雖婦孺下賤。莫不欲千剮萬磔。而顯戮尙遲。輿情滋感。新舊臺請。竝賜允兪。批以。討逆事。諸批已及之矣。爾其勿辭察職。
정조 7년 · 강
正言徐配修。懲討諸罪人。仍論尹光紹。賜批。
정조 7년 · 목
疏略曰。自丙丁以來。亂逆層生。懲討不嚴。妖如鄭妻。凶如龜柱。窮天亘宙之所未嘗有也。至若國榮之罪惡。德相之兇腸。又是千古所無之劇逆大憝。更加三思。亟賜兪音焉。噫彼尹光紹之疏。是何無忌憚之至於此也。乃敢以極之父子。有若初無罪累者然。旣稱其諡。又稱先正。肆然筆之於奏章之間。固已無嚴矣。同敦寧尹光紹。亟施屛裔之典。批以。討逆事。他悉及之矣。尹光紹事。目下大於此之事。尙欲靜鎭者乎。爾其勿辭察職。
정조 7년 · 강
執義成德朝。陳疏辭職。仍懲討。賜批。
정조 7년 · 목
疏略曰。第臣宿疾方★(谷+瓦)。實無自力。特許鐫免焉。噫鄭妻之罪。已悉於前後章奏之間。而且彼國榮德相。表裏煽凶。暗圖設施。不忍泚筆。而國榮之臥死牖下。德相之不伏邦刑。實無以少洩神人之憤。且煥億乃紹介於兩賊。凶謀秘計。無不與聞。乍致鞫庭。旋則發配。臣未知此何獄體。亟允三司之請。特收鄭妻出陸之命。繼行榮德拏戮之典。又令王府。更鞫煥億。期於得情。批以。討逆事。諸批已及之矣。爾其勿辭察職。
정조 7년 · 강
命以申應顯事章箚。勿爲捧入。
정조 7년 · 목
敎曰。特以相箚體重。不得已賜批。大抵本事。是豈今日廷臣所可言說者哉。今之申應顯。卽古柳緯漢之影子也。其機雖徵。其兆已現。此而若不明着眼目。堅定地步。將使卞莊之計。得以售焉。寧有是也。寧有是也。況日前處分傳敎。何等截嚴。則欲伸區區之處義。章奏之間。輒及至重之事。又豈臣分之所敢出乎。復有紛聒對下之擧者。難逭妄僭之律。以此知悉。又敎曰。此後雖大臣章箚。語係妄僭者。勿爲捧入事。分付政院。
정조 7년 · 강
以兪彥鎬爲吏曹判書。
정조 7년 · 목
敎曰。吏曹判書前望入之。又敎曰。新除授吏曹判書。斯速上來行公事下諭。
정조 7년 · 강
以沈頤之爲兵曹參判。尋遞。以尹塾代之。仍申飭行公。
정조 7년 · 목
因兵曹堂上變通草記。敎以。未差之代。前望單子入之。○又以頤之在外啓稟。敎以。許遞。前望單子入之。○又以塾牌不進啓稟。敎以。參判將以判堂之故。每每不得行公可乎。寧有此等國體。妨弊之嫌亦云不細。更郞牌招。申飭行公。
정조 7년 · 강
命三日製。初七日設行。
정조 7년 · 목
成均館啓言。今三月初三日儒生課試。當爲設行。而大提學未差。限內不得爲之。敎以。初七日設行。大此在卽。遐方擧子。必多觀光上來之人。通方外事分付。
정조 7년 · 강
命敦寧參奉金斗默。申飭上來。
정조 7년 · 목
吏曹。以斗默除拜後。過限未肅拜。啓請改差。敎以。道薦除拜。政欲試可。則每以過限改差。殊非實政。申飭上來。
정조 7년 · 강
許施關西年種加分之請。
정조 7년 · 목
因平安監司徐浩修。年種加分給狀啓。敎以。依狀請施行事回諭。
정조 7년 · 강
遞弘文提學李性源。藝文提學徐有隣。同成均兪彥鎬大司成趙尙鎭。
정조 7년 · 목
敎曰。三日製有命。在外及有實病提學竝許遞。今日政。以在京無故人差出。○因政院變通啓稟。敎以。在外館堂及試所進去大司成幷許遞。政官待開門牌招開政差出。
정조 7년 · 강
命扶安縣監平山府使。另加擇差。
정조 7년 · 목
敎曰。扶安縣監。因狀聞。旣令拿問改差。今日政各別擇差。平山府使之代。勿拘常格。另加擇差。
정조 7년 · 강
遞承旨趙鼎鎭。以李文源代之。尋遞。
정조 7년 · 목
敎曰。左承旨聞有實恙。許遞。前望單子入之。○政院。以文源在外。啓請下諭。敎以。許遞。今日政差出。
정조 7년 · 목
以趙英鎭爲大司諫。李命植爲弘文提學。李性源爲藝文提學。朴天行爲承旨。具敍五爲平山府使。尹守儉爲扶安縣監。具㢞爲副總管。
정조 7년 · 강
遞承旨朴天行。以李亨元金頤柱洪秉纉鄭宇淳爲承旨。尋遞頤柱秉纉。
정조 7년 · 목
因政院變通啓稟。敎以。在外承旨許遞。與未差之代。前望單子入之。○又以頤柱秉纉在外啓稟。敎以。許遞。
정조 7년 · 목
具翼善冠袞龍袍。乘輿由協陽門出月覲門。入直月覲門日贍門。詣齋殿降輿。仍詣 殿門外。行再拜禮。陞 殿內奉審訖。還詣齋殿。予謂藥房都提調徐命善曰。申應顯事。極爲痛駭。古有緯漢。今者應顯。亦一緯漢之影子。如此怪鬼之輩。若不嚴懲。必有接踵而起者矣。命善曰。至當矣。予曰。今日三日製。明倫堂不能容接多士云。然否。豊之曰。場內壅塞。實無設場之望。故將通碧松亭外。施棘圍矣。予曰。明倫堂庭內狹窄。諸生無以容接。丕闡堂設場之故。不得通垣。勢將棘圍碧松亭云。若此則場內不嚴可知。待提學承牌。承旨與提學進詣春塘臺。試取以來。雖非親臨。係是闕中。隨從書册。各別嚴禁事。自政院禁亂官處嚴飭。○少頃。乘輿出日贍門。入月覲門還內。
정조 7년 · 강
右議政金熤。六度呈辭。賜不允批。
정조 7년 · 강
命文臣製述。以二十日爲之。
정조 7년 · 강
命弘文提學李命植。出宮前膺命。
정조 7년 · 목
政院。以命植三日製命下後。連違召命啓稟。敎以。此何分義。大關國綱。牌去來勿爲呼望。出宮前使之膺命。○又以命植一向違召。請推考。敎以。無所可遞之情勢。達宵違召。到曉懸牌。寧有此等分義。今方出宮。使之斯速膺命。
정조 7년 · 강
遞內醫提調鄭民始。以徐有隣代之。
정조 7년 · 목
敎曰。藥院提調許遞。前望單子入之。
정조 7년 · 목
以李在學徐龍輔爲承旨。李文源爲大司諫。金和中爲執義。李秀夏爲持平。李延伋崔烜爲正言。吳載純爲戶曹參判。金華鎭爲同成均。金憙爲大司成。
정조 7년 · 강
平安監司徐浩修。疏陳母病。仍辭職。賜批。
정조 7년 · 목
批以。情理難强。行部時急。卿之本任許遞。
정조 7년 · 강
許施湖南各穀留庫條中。限三分一加分之請。
정조 7년 · 목
全羅監司朴祐源狀啓以爲。道內各衙門各穀留庫條。都數爲四十萬一千八十五石零。就其中限三分一十三萬三千七百石特許加分。敎以。依狀請施行事回諭。
정조 7년 · 강
罷左參贊李命植職。
정조 7년 · 목
命植。以藝文提學三牌不進。敎以。駐輿申飭。一味懸牌。事體所在。極爲寒心。若此則此重臣。將無束帶之日乎。左參贊李命植罷職。
정조 7년 · 강
拿處宣傳官沈公燁等。
정조 7년 · 목
敎曰。近來宣傳官。事多駭然。朔掌務宣傳官沈公燁。當該宣傳官洪聖禧。竝拿處。
정조 7년 · 강
罷文一所試官尹東晚李鼎模李太亨職。拿謄錄官車亨衢。封彌官韓聖煥。査同官劉度興。枝同官金禧變。汰拿監試官宋益中。
정조 7년 · 목
敎曰。若能隨事察飭。豈有此弊。人物之幸免燒燼。雖極可幸。場中之不嚴。足以推知。文一所試官幷罷職。謄錄官査同官枝同官幷拿處。場內事。臺監豈曰不知。監試官先汰後拿。
정조 7년 · 강
行次對于誠正閣。仍召見議 號大臣諸臣。領府事金尙喆。判府事徐命善鄭弘淳李福源。左議政洪樂性。大提學黃景源。知中樞府事具善復。禮曹判書金華鎭。左參贊尹東暹。戶曹判書李性源。工曹判書徐有慶。弘文提學鄭民始。兵曹判書鄭好仁。判尹鄭昌聖。同春秋嚴璹。刑曹判書李在協。戶曹參判趙時俊。吏曹參。判金履素禮曹參判李崇祜。刑曹參判鄭昌順。兵曹參判尹塾。工曹參判李世奭。副提學鄭志儉。大司諫金履禧。
정조 7년 · 목
予曰。卿等以原任。不欲入賓對云者。豈非過中之事乎。故相閔鎭遠李宗城。皆以原任參於賓對。此是已例。可以援行矣。命善曰。閔鎭遠以藥院入診。仍參次對矣。敎曰。 世室旣定。國本有係。其在報本追遠之義。耶無告慶揚休之道乎。予以含哀忍痛。到于今日者。恒在一分追報之道。惟在於 尊號一事。則惟宜亟擧 盛儀。少伸區區之誠。似屬私情。欲採公議。次對進定於今日。召見卿等。而昨得可據之例。合有 上號之擧。且 顯廟朝與 先祖。俱有追上徽號之禮。則 景慕宮加上 尊號一節。似不可已。事體甚大典禮莫重。有不可自上擅斷。卿等之議。未知何如。命善等曰。聖敎至當矣。乃以不匱之聖孝。思擧追遠之褥禮。凡今在廷臣子。孰不感激涕泣。思所以對揚之術也。善復等曰。 尊號盛典。尙今稽緩。實是國家欠事。今此聖諭。俯詢具僚。出於天理。合於人情。則似不待更詢而處之矣。。予曰。諸論別無異同。僉同之公議。於此可見矣。仍敎曰。小子含恤茹痛。苟存喘息。于今幾閱星霜。惟予報本揚先之誠。無地可展。俯抑穹壤。此何人斯。何幸篤荷先庥。主鬯有北。嗚呼毓慶發祥。啓佑我後人。從此國勢。有億萬年泰山磐石之固。在小子區區情私。切願亟擧 徽稱。以寓一分闡休之忱。而昨冬筵席。微發言端。趑趄至于今者。誠以典禮至重。有非予一人所敢輕易臆斷故爾。然今譜牒編役幾訖。進呈日子在卽。更又抑情含忍。恐爲不瞑之限。賓對之進定於今日。亶爲是擧。詢及大臣諸宰。僉見循同。 景慕宮惠慶宮加上 尊號之禮。以今月晦間。涓吉擧行。仍自政院。命招時原任大臣。館閣九卿亞卿三司之臣。會議賓廳。定 號以進。又敎曰。禮房承旨與禮判。先爲出去。此傳敎頒布。命善曰。今無時任大臣。以原任奉行。事甚苟艱。何以爲之乎。予曰。大臣前望中。或有落點之例乎。命善曰。 肅廟朝比比有之矣。予曰。政府枚卜錄入之。華鎭曰。 景慕宮惠慶宮加上 尊號時。 宗廟社稷景慕宮告由之節。何以爲之乎。予曰。當宮告由可也。華鎭曰。 王大妃殿進箋。何以爲之乎。予曰。只於當宮及大殿爲之可也。一祥曰。 景慕宮惠慶宮加上 尊號。當爲敬書於譜略矣。事役今姑停止。予從之。一祥曰。八高祖圖。恐不必別爲粧貼。敢此抑達。予從之。一祥曰。 景慕宮位號。旣已敬書。 八高祖圖。何以爲之。予曰。一體爲之可也。予曰。政官牌去來催促。都提調望擬入。尙喆曰。 景慕宮加上尊號之禮。卽幾年未遑之擧。辛今日克伸睿孝。下情不勝蹈忭矣。予曰。予於此事。竊有不敢安者。蓋 王大妃殿未及上尊號。而先行於 景慕宮惠慶宮也。初非不思。只爲予之至痛。或可因此而有一分可慰之道。故果爲斷定矣。俄承 慈宮下敎。亦以縟儀之未行於 慈殿。大以爲不安之端。事體誠然矣。今若因此而追上尊號於 先王。則事尤重大。姑不敢論。而曾在 先祖。亦有只上尊號於東朝之例。今依丁卯辛未例。及此時加上尊號於王大妃殿。則情禮允當矣。卿等之意何如。尙喆曰。若然則聖孝蓋光。輿情允叶矣。命善曰。臣等謹當以此意仰請矣。予曰。僉意旣同然。當以傳敎爲之矣。予曰。 景慕宮尊號。當以四字議上乎。我朝典禮。 大王尊號。以八字爲之。中朝故事。雖公主宗室。皆以四字加諡。今以四字議上。似無貳尊之嫌矣。尙喆等咸曰然矣。福源曰。上二字。當形容睿德。下二字。當識述後慶矣。予曰。一循公議爲之。予豈敢爲說也。未知已爲議定者乎。樂性曰。 景慕宮尊號。則以綏德敦慶四字議定。 惠慶宮尊號。則以慈禧二字議定。而但綏德。乃儀賓加資之號。然則改定加資之號。亦何傷乎。予曰。 王大妃殿尊號。何以議定乎。樂性曰。今始承聖敎。未及思量。更當商議定進矣。華鎭曰。然則當以初一日。先上尊號於 王大妃殿。次上尊號於 景慕宮。次上尊號於 惠慶宮。以此磨鍊儀注乎。予曰。依此爲。之而一日之內。似難畢禮矣。華鎭曰。 景慕宮旣當親享則享。禮似難行曉頭矣。予曰。然則當以晝日行祭磨鍊耶。 東朝禮當先行。行禮於東朝後。詣景慕宮親上。還詣惠慶宮親上。翌日陳賀。則一日之內。似可行之。曾於丙申春。六處上號之禮。一日行之矣。尙喆曰。果如是矣。民始曰。丙申尊號時。亦爲先行於大殿。次詣 徽寧殿矣。福源曰。日刀雖無未及之慮。第念 景慕宮進上之禮。旣是享祀。東朝行禮後進詣。則似有誠敬不專之歎。予曰。判府事之言是矣。然則更爲擇日。先行東朝上號之禮好矣。而初一日前。連値國忌。二十七日如何云耶。禮判出去。問于日官以來。予曰。尊號時定三望乎。單望乎。 先朝曾有落點時。然則三望乎。禮參出去。考例以來。崇祜回奏曰。壬辰年單望議上云矣。予曰。他前例更爲知入。華鎭曰。二十七日亦有拘忌云矣。予曰。拘忌亦有輕重緊歇。更招日官詳論可也。
정조 7년 · 강
王大妃殿加上 尊號。命依丁卯辛未年例擧行。
정조 7년 · 목
敎曰。 慈宮上號時。慈殿上號。禮宜竝行。詢于大臣。意見亦然。 王大妃殿加上 尊號。依丁卯辛未年例擧行事。令該曹知悉。
정조 7년 · 강
尊崇都監擧行。命依戊辰年爲之。提調以四員啓下。
정조 7년 · 목
敎曰。今番 尊崇都監庶凡擧行。一依戊辰年儀軌爲之事分付。又敎曰。遠以癸酉。近而辛未。 尊崇都監提調。皆以四員啓下。今番以三員啓下。事甚不察。吏曹堂上推考。更卽加啓下事分付。
정조 7년 · 강
命定號後。百官進箋。當殿當宮及大殿爲之事分付。
정조 7년 · 강
右議政金熤七度呈辭。賜批安心調理。
정조 7년 · 강
以洪樂性爲左議政。
정조 7년 · 목
敎曰。前卜相單子入之。
정조 7년 · 강
兵曹參判尹塾。陳疏辭職。賜例批。
정조 7년 · 강
以黃景源爲大提學。
정조 7년 · 목
敎曰。大提學前望單子入之。○政院。以違牌啓稟。敎以。今番議 號。豈敢違召。此啓辭勿施。牌去來嚴飭。
정조 7년 · 강
遞承旨柳誼。以林錫喆代之。
정조 7년 · 목
敎曰。實廳會議。三司不可不備員。在外人員許遞。今日政。以在京無故人差出。待下批。而未肅拜三司牌招。先進參後謝恩。○以金履禧爲大司諫。鄭志儉爲副提學。趙時俊爲戶曹參判。沈履之爲大司憲。鄭尙淳爲左參贊。李一曾爲司諫。鄭彥郁爲獻納。金樂洙爲執義。安鼎大趙武範爲掌令。李錫夏成鼎鎭爲持平。鄭福煥許晊爲正言。徐命善爲尊號都監都提調。提調李性源金華鎭徐有慶單付。以鄭民始爲弘文提學。
정조 7년 · 강
召見都監都提調提調于誠正閣。都提調徐命善。提調李性源金華鎭徐有慶。
정조 7년 · 목
予曰。習儀何以爲之。華鎭曰。以三度習儀擧行。予曰。 王大妃殿 景慕宮惠慶宮習儀。同日擧行可也。命善曰。儀仗輦輿新備。而儀軌有依己卯受敎擧行之敎。今番何以爲之乎。予曰。輦輿勿爲修補。儀軌修補可也。命善曰。護匣外樻。當以前日還下件。取色以用乎。予曰。依爲之。華鎭曰。 王大妃殿上 册寶惠慶宮上 册印時。以親傳磨鍊。而 景慕宮上 册印時。亦以親上磨鍊乎。予曰。依爲之。華鎭曰。戊戌年 王大妃殿 惠慶宮上 號時封進箋文。 王大妃殿封進。而 惠慶宮無封進之事。今番一體封進乎。予曰。一體封進。華鎭曰。 社稷 宗廟 永寧殿告由祭獻官。一品磨鍊。 景慕宮亦一體磨鍊乎。予曰依爲之。華鎭曰。 惠慶宮上尊號。外方方物物膳置之。京物膳只當 宮封進事。已承敎。而 王大妃殿方物物膳。何以爲之乎。予曰。只京物膳封進。華鎭曰。社稷宗廟 永寧殿景慕宮告由祭。今二十七日爲吉云。上 號日子。雖有先後。告由祭同日設行乎。予曰。依爲之。敎曰。明日百官進箋。則時刻差晚磨鍊。明朝當由月覲門。展拜 景慕宮。還宮後。百官來會。軍兵亦於食後待令事分付。又敎曰。習儀。依戊戌年例爲之。處所亦依戊戌年例爲之。景慕宮上 號隸儀習儀三度。則以㴠仁亭爲之。命善曰。女官執事。預爲習隸。而旬日之間。似難成樣。予曰。國有大慶。褥儀斯擧。凡百禮節。無不稱節然後。可以無憾矣。命善曰。孰不盡心擧行。予曰。卿等須盡心奉行也。予所以寓慕揚先者。惟此一事而已。
정조 7년 · 강
王大妃殿加上 尊號。二十七日爲之。 景慕宮惠慶宮加上 尊號。命以來初一日爲之。
정조 7년 · 목
因禮曹推擇啓稟。敎以。 王大妃殿加上 尊號。以二十七日爲之。 景慕宮惠慶宮加上 尊號。以來月初一日爲之。旣有可據之例。初一日天明後。祇詣 景慕宮行 祭。仍行親 上之禮。告事由則勿循前例。前期擇日爲之。
정조 7년 · 강
命册寶同粧一貼。竹册模寫入啓。
정조 7년 · 목
敎曰。今後 尊崇都監。册寶書寫入刻後。二件式印出。册寶同粧一貼。傍書書寫製述官姓名入啓事。定式施行。以此分付戶禮曹及都監。竹册則如難印出。模寫作貼入啓事分付。
정조 7년 · 강
右議政金熤八度呈辭。賜批安心調理。
정조 7년 · 강
以李性源爲平安監司。備薦也。
정조 7년 · 목
敎曰。舊伯聞已治簿以待。且發巡之遲滯。將有妨農之慮。平安監司待下批。使之望前後辭朝。
정조 7년 · 강
左議政洪樂性上疏辭職。賜批。
정조 7년 · 목
疏略曰。伏以臣昨因賓對有命。特令入參。臣怵猥義分。冒沒趨簉。自顧慚恧。旣登筵席。理宜陣懇力辭。而只緣典禮莫重。會議時急。他不暇願。章皇出肅。因仍蹲冒。斷無是理。輔相之職。關係不輕。亟遞議政之銜。以卒生成之澤。批以。重卜之擧。實採輿論。卿何庸過加引讓。卿須安心勿辭。卽起視事。仍命遣史官傳諭。
정조 7년 · 강
以朴明源黃仁源爲副總管。前望也。
정조 7년 · 강
命吏曹參議有闕之代。前望單子入之。
정조 7년 · 목
敎曰。戶曹判書有闕之代。今日政擬入。又敎曰。禁推玉堂改差。今日政差出。○以李世奭爲同義禁李魯春爲副校理。趙與鎭爲修撰徐有隣爲戶曹判書
정조 7년 · 강
御春塘臺。頒賞隨駕將士軍兵。